Лъэпкъым и дамэ, лъэпкъым и напщIэ
Аруан районым и къалащхьэ Нарткъалэ дыгъуасэ щекIуэкIащ лъэпкъпсо мыхьэнэ зиIэ зэхыхьэ ин. Къалэм дэт «Планета» кинотеатрым къыщызэрагъэпэщащ илъэс 16-м щIигъуауэ ди республикэм щекIуэкI «Си бзэ — си псэ, си дуней» фестиваль-зэпеуэм 2016 гъэм кърикIуахэр наIуэ щащI, абы щытекIуахэр, къыхэжаныкIахэр щагъэлъапIэ гуфIэгъуэ зэIущIэ.
Зэхуэсым хэтащ Дунейпсо Адыгэ Хасэм и тхьэмадэ Сэхъурокъуэ Хьэутий, зэпеуэм и жэрдэмщIакIуэ, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, КъБР-м егъэджэныгъэмкIэ, щІэныгъэмрэ щIалэгъуалэм я IуэхухэмкІэ и министрым и къуэдзэ Инжыджокъуэ Сэфарбий, а министерствэм лъэпкъыбзэхэм-кIэ и къудамэм и пашэ Табыщ Мурат, IэнатIэм и IэщIагъэлIхэр, нэгъуэщІ къэрал ІуэхущІапІэхэм, жылагъуэ зэгухьэныгъэхэм, республикэм и къалэ, район администрацэхэм я лIыкIуэхэр, зэпеуэм щытекIуа, абы жыджэру хэта сабий садхэм, курыт школхэм я унафэщIхэр, гъэсакIуэ пэрытхэр, анэдэлъхубзэмкIэ егъэджакIуэ Iэзэхэр, ныбжьыщIэ зэчиифIэхэр, нэгъуэщIхэри.
ГуфIэгъуэ зэIущIэр ягъэдэхащ ди щIыналъэм и уэрэджыIакIуэ цIэрыIуэхэу Уэзрокъуэ Чэрим, Тхьэзэплъ Залинэ сымэ, зэпеуэм хэта еджапIэхэм я творческэ гупхэм, къэфакIуэ ансамблхэм.
Зэхуэсыр зэрекIуэкIам теухуа тхыгъэ убгъуа тетынущ ди газетым и къыдэкIыгъуэхэм ящыщ зым.
ЖЫЛАСЭ Маритэ.
